arnastofnun/IGC-2024 huggingface dataset:
Kollavíkurskarð

Frá Kollavík í Þistilfirði yfir Fjallgarð á Seljaheiði í Þistilfirði.

Förum frá Kollavík vestur að Fjallgarði og síðan suðvestur með Kjarngili í Kollavíkurskarð. Þaðan vestur fyrir Fjallgarð yfir á Melrakkasléttu.

4,9 km

Þingeyjarsýslur

Nálægir ferlar: Fjallgarður.

Nálægar leiðir: Sléttuvegur, Hólaheiði, Hófaskarð, Krossavík.

Skrásetjari: Jónas Kristjánsson

Heimild: Herforingjaráðskort
Kollafjarðarheiði

Frá Fjarðarhorni í Kollafirði til Laugabóls í Ísafirði.

Gamla þjóðleiðin með þéttum vörðum liggur víða rétt við bílveginn. Stikaða leiðin á kortinu er jeppaslóðin.

Á nítjándu öld fluttu Breiðfirðingar vertíðarskip sín á trjábolum yfir heiðina, 25 kílómetra. Væntanlega hafa þeir dregið þau á hestum. Í Sturlungu segir, að menn Hrafns Oddssonar á Eyri hafi flutt stórskip yfir heiðina.

Byrjum við þjóðveg 60 um Barðastrandarsýslu hjá Fjarðarhorni í Kollafirði. Förum norður Fjarðarhornsdal undir Múlafjalli að austan og Seljalandsmúla að vestan og síðan norður meðfram Fjarðarhornsá upp Fjalldal. Svo vestan Borgavatna norður á Kollafjarðarheiði, þar sem við náum 500 metra hæð. Síðan í bröttum sneiðingum niður Kamb milli Geitadals að vestan og Húsadals að austan, og loks norður allan kjarri vaxinn Laugabólsdal að Laugabóli.

23,3 km

Vestfirðir

Nálægar leiðir: Bæjarnes, Kálfadalur.

Skrásetjari: Jónas Kristjánsson

Heimild: Herforingjaráðskort
Kollabúðaheiði

Frá Kollabúðum í Þorskafirði að Stað í Steingrímsfirði.

Á Kollabúðum voru haldnir Kollabúðafundir á 19. öld og þar hafa Þorskafjarðarþing líklega verið háð að fornu. Þjóðverjar höfðu hér verzlun í lok 16. aldar.

Förum frá Kollabúðum upp þjóðveg 608 um Þorskafjarðarheiði um Suðurbrún og vestan Spónalægða. Síðan norðaustur af þjóðveginum, austan Miðheiðarvatns, áfram norðnorðaustur heiðina. Niður Kirkjubólsfjall að vegi 61 milli Kirkjubóls og Staðar í Steingrímsfirði. Þaðan er leið um Steingrímsfjarðarheiði til Ísafjarðardjúps.

19,6 km

Vestfirðir

Nálægar leiðir: Steingrímsfjarðarheiði, Svelgur, Þorskafjarðarheiði, Staðarfjall, Vaðalfjallaheiði.

Skrásetjari: Jónas Kristjánsson

Heimild: Herforingjaráðskort
Kolbeinsstaðafjall

Frá hestarétt ofan við Kaldármela að Syðri-Rauðamelskúlu.

Kolbeinsstaðafjall heitir eftir landnámsmanninum Kolbeini klakkhöfða, sem bjó á Kolbeinsstöðum. Syðri-Rauðamelskúla er reglufastur gjallgígur. Vestan við kúluna er mór með koluðum við frá því er hraun rann frá henni fyrir 2600 árum.

Byrjum við réttina milli Kolbeinsstaðafjalls og Fagraskógarfjalls í Hnappadal. Við förum norður að Kolbeinsstaðafjalli og norður með fjallinu að Mýrdal, þar sem við komum út að þjóðvegi 55 um Heydal. Fylgjum veginum stuttan spöl og beygjum síðan til vesturs fyrir sunnan Rauðháls. Förum um hálsinn vestanverðan og síðan norður og vestur að Syðri-Rauðamelskúlu.

13,5 km

Snæfellsnes-Dalir

Nálægir ferlar: Múlavegur, Fagraskógarfjall, Heydalur.

Skrásetjari: Glaður, hestamannafélag

Heimild: Jónas Kristjánsson
Kolbeinsárnes

Frá þjóðvegi 60 sunnan Kolbeinsár hringleið um Kolbeinsárnes.

Fjölbreytt landslag er á Kolbeinsárnesi, klettabelti og borgir til landsins, vogskorin strönd með skerjum og eyjum. Fuglalíf er mikið og fjölskrúðugt. Tóftir verstöðvar eru austan á nesinu. Byrjum á þjóðvegi 60 sunnan Kolbeinsár við slóða, sem liggur út á Kolbeinsnes.

Um leiðina segir á Vestfjarðavefnum: “Gengið er frá hliði við veginn, nokkuð suður frá bænum Kolbeinsá. Þaðan er götutroðningi fylgt niður í nærliggjandi víkur. Úr síðustu víkinni er stefnan tekin á Tjarnarborgir sem eru nyrst á nesinu. Frá þeim er haldið að þeirri vík sem næst liggur í suðaustur og er þá bráðlega komið í Búðarvog, litlu sunnar. Þaðan er farið suður yfir í næstu vík og strandlengjunni að mestu leyti fylgt í Selvík á sunnanverðu Kolbeinsárnesi. Gengið er upp úr Selvík og komið á þjóðveginn aftur og þá er ekki löng ganga eftir veginum að hliðinu, þaðan sem lagt var upp í gönguferðina.”

6,1 km

Vestfirðir

Skrásetjari: Jónas Kristjánsson

Heimild: Útivistarkort
Knafahólar

Frá Fossi á Rangárvöllum til Bolholts á Rangárvöllum.

Knafahólar eru oft sagðir nálægt Eystri-Rangá, en svo er ekki. Þeir eru á þessari leið. Þessi leið var einnig kölluð Kirkjustígur milli Selsunds og Keldna. Hana fór fólk af Heklubæjum til kirkju á Keldum.

Við Knafahóla segir Njála, að 30 menn hafi setið fyrir bræðrunum Gunnari, Kolskeggi og Hirti. Þar féll Hjörtur og fjórtán fyrirsátsmanna áður en flótti brast í lið þeirra. Tvö kuml hafa fundizt hér. Margir menn voru greinilega grafnir á öðrum staðnum, þar sem fundust m.a. bronskringla, hringamél, hóffjöður, skeifa og þrjú spjót. Í hinu kumlinu, sem er í Árholtsbrún, fundust engin verðmæti önnur en útskorinn beinhólkur með myndum af tveimur hjartardýrum að bíta trjálauf. Minnir það á fall Hjartar og tengist þannig Njálssögu. Eyðibýlið Steinkross er þungamiðja í flatarmálsspeki Einars Pálssonar að hætti Pythagorasar.

Förum frá eyðibýlinu Fossi upp á veg vestur að Keldum á Rangárvöllum. Andspænis bænum förum við um mjótt hlið á girðingu til norðurs og förum upp hraunbrúnina, þar sem eru vörður á henni. Þar förum við á varðaða leið um Keldnahraun, svonefndan Kirkjustíg. Um þrjá kílómetra norður frá hraunbrúninni komum við í Knafahóla, sem getið er í Njálu. Við höldum áfram beint í norður um Réttarheiði og Hrísar. Slóðin er víða ógreinileg, sokkin í lúpínu. Þegar við sjáum til Heklubrautar, sveigjum við til norðvesturs að henni. Þar er eyðibýlið Gamli-Steinkross. Við förum með Heklubraut til norðausturs um Kot og Kastalabrekku, framhjá afleggjara að Selsundi og alla leið upp á þjóðveg 268 til Næfurholts. Við fylgjum þeim vegi til vesturs um Króka og Njálsöldu og síðan til suðvesturs, unz við komum að Bolholti.

35,5 km

Rangárvallasýsla

Skálar:

Foss : N63 49.199 W19 55.031.

Nálægir ferlar: Krakatindur, Hungurfit, Grasleysufjöll, Þríhyrningur, Heklubraut.

Nálægar leiðir: Hæringsfell, Tröllaskógur, Kirkjustígur, Geldingavellir, Víkingslækur, Bjólfell, Stóruvallaheiði, Réttarnes, Reynifell.

Skrásetjari: Jónas Kristjánsson

Heimild: Jónas Kristjánsson
Klúkuheiði

Frá Kirkjubóli í Önundarfirði á Sandsheiðarveg milli Ingjaldssands í Önundarfirði og Gerðhamra í Dýrafirði.

Ill yfirferðar, en var þó farin á hestum. Þorvaldur Thoroddsen taldi sig ekki hafa farið verri fjallveg.

Byrjum við þjóðveg 625 hjá Kirkjubóli í Valþjófsdal. Förum suðvestur Valþjófsdal alveg inn í botn, síðan bratt suðvestur á Klúkuheiði í 590 metra hæð og loks suðvestur á þjóðveg 624 um Sandsheiði.

5,3 km

Vestfirðir

Erfitt fyrir hesta

Skálar:

Guðnabúð: N65 59.437 W23 38.447.

Nálægar leiðir: Sandsheiði, Hrafnaskálarnúpur.

Skrásetjari: Jónas Kristjánsson

Heimild: Herforingjaráðskort
Klukkuskarð

Frá Kerlingu sunnan Skjaldbreiðar um Klukkuskarð að Hjálmsstöðum í Laugardal.

Kölluð Skarðaleið og Laugardalsskörð í Sturlungu. 1242 reið Þórður kakali “suður um heiði Skarðaleið til Laugardals þar til hann kom í Tungu til bús Gissurar.”

Sturla Þórðarson og Sturla Böðvarsson fóru árið 1262 frá Hallbjarnarvörðum um Skessubásaveg til Laugardalsskarða. “Tók þar veður að þykkna og gerði á drífu og þvínæst fjúk; gerðist þá færð ill. Lögðust þá fyrir bæði menn og hestar af óveðri. Þeir lágu úti um nóttina í skörðunum en veður rauf upp í mót degi. Fóru þeir þá suður af heiðinni og voru drottinsdag í Laugardal, en riðu mánudag í Skálholt.” Sighvatur var bróðir Þorgils skarða og vildi hann hefna hans. Ferð hans að Iðu 1262 var þó fyrst og fremst farin til að reyna að ná sáttum við Þorvarð Þórarinsson.

Byrjum við Kerlingu sunnan Skjaldbreiðar í 520 metra hæð. Förum fyrst austur að Skriðu eftir slóðinni til Hlöðuvalla. Beygjum af henni til suðurs með Skriðu og inn Langadal. Þar förum við suður þröngt Klukkuskarð milli Klukkutinda að austanverðu og Skefilfjalla að vestanverðu. Þar erum við í 560 metra hæð. Þegar við komum úr skarðinu sunnanverðu beygjum við til suðausturs fyrir Hrossabrún út á Jafnafell og förum fyrir vestan fellið niður í Fagradal. Síðan beint suður að Hjálmsstöðum í Laugardal. Bezta leiðin um skóginn er eftir þröngri bílslóð, sem opnast á melnum efst í skógarjaðrinum. Skógurinn sjálfur er nánast ófær.

10,9 km

Árnessýsla

Skálar:

Hlöðuvellir: N64 23.913 W20 33.488.

Nálægir ferlar: Kálfstindar.

Nálægar leiðir: Eyfirðingavegur, Miðdalsfjall.

Skrásetjari: Jónas Kristjánsson

Heimild: Örn H. Bjarnason
Klóarvegur

Frá Hveragerði um Klóarveg á Ölkelduhálsleið til Villingavatns.

Af Klóarvegi er skemmtilegt útsýni niður í litskrúðugan og mest grænan Grensdal, þar sem er mikið af líparíti. Einnig er útsýni þaðan yfir í Ölfus.

Byrjum í Gufudal vestan við Reykjakot, norðan við Hveragerði í Ölfusi. Förum beint norður frá bænum upp að fjallinu og aðeins austur með því og upp með Sauðá, áður en við förum upp brekkurnar austan við Sauðatinda. Förum norður eftir fjallinu um Klóarveg eftir hryggnum milli Sauðár og Grendalsár. Leiðin liggur að Kló og upp í hana að vestanverðu, upp í 400 metra hæð. Þar uppi suðaustan undir Kyllisfelli komum við á Ölkelduhálsleið, sem liggur frá Kolviðarhóli að Grafningsvegi við Villingavatn.

4,9 km

Árnessýsla

Nálægar leiðir: Reykjadalur, Ölkelduháls, Hengladalaá, Hellisheiði, Álftavatnsvað.

Skrásetjari: Jónas Kristjánsson

Heimild: Árbækur Ferðafélagsins
Klofningsheiði

Frá Klofningi í Önundarfirði um Klofningsheiði til Keravíkur í Súgandafirði.

Gömul reiðleið. Gott er að byrja hjá sandgryfjunum ofan við Flateyri, þar er slóði upp í Klofningsdal. Leiðin er vörðuð, þegar komið er upp á fjallsbrúnina. Leiðin niður í Sunndal er villugjörn, slóðin ógreinileg, landið stórgrýtt og skriðurunnið. Slóðin skýrist, þegar neðar dregur.

Förum frá Klofningi norðaustur og upp Klofningsdal inn í botn og þverbeygjum þar til vesturs í bröttum sneiðingum upp á Klofningsheiði. Förum þar til norðausturs og hæst í 630 metra. Síðan þvert í norðvestur niður Jökulbotna í Sunddal að Staðarhúsum. Þaðan norður í Keravík.

9,4 km

Vestfirðir

Nálægar leiðir: Grímsdalsheiði.

Skrásetjari: Jónas Kristjánsson

Heimild: Herforingjaráðskort
Klíningsskarð

Frá Raufarhöfn um Melrakkasléttu til Kópaskers.

Ein af mörgum leiðum þvert yfir Melrakkasléttu. Ekki eins þekkt frá fornu fari og Hólsstígur, sem er nokkru sunnar, en hún er greiðfærari nú á tímum. Melrakkaslétta er flatlend með víðáttumiklu votlendi, ám, stöðuvötnum og tjörnum. Gróður og dýralíf einkennist af kaldri veðráttu. Hér eru mikilvægar fellistöðvar grágæsar og viðkomustaður rauðbrystings. Flórgoði var algengur varpfugl á Melrakkasléttu, 150-200 pör, en er nú að mestu horfinn vegna minks.

Förum frá Raufarhöfn suður með þjóðvegi 85 langleiðina að Höfða. Vestan okkar liggur slóð um læst hlið. Annað hvort fáum við bóndann á Höfða til að opna hliðið eða við klippum okkur í gegn, því að læsingin er ólögleg samkvæmt Járnsíðu og náttúruverndarlögum frá 1999. Fyrst fylgjum við veiðivegi norðan Hólsvatns og norðvestan Ytra-Deildarvatns, um eyðibýlið Grashól. Tveimur kílómetrum vestan vatnsins skiljast leiðir. Ein leiðin og sú greinilegasta liggur vestur í átt til Blikalóns og Kópaskers. Við förum þá leið vestur, framhjá afleggjara sunnan Hvanntjarnar til norðvesturs að fjallaskála á Melrakkasléttu. Við förum hins vegar suðvestur beina leið um Kambás að suðurenda Leirhafnarfjalla. Þar förum við suður fyrir enda Leirhafnarfjalla um Klíningsskarð og síðan niður Tumahlíðar að Snartarstöðum við Kópasker.

33,2 km

Þingeyjarsýslur

Nálægir ferlar: Fjallgarður, Blikalónsdalur, Öxarfjörður.

Nálægar leiðir: Raufarhafnarvegur, Hólsstígur, Beltisvatn, Vellankatla.

Skrásetjari: Sæmundur Eiríksson

Heimild: Sæmundur Eiríksson og Herforingjaráðskort
Klifsháls

Frá Hafursstöðum við Hlíðarvatn um Klifháls að Hólminum við Hítarvatn.

Í Bjarnar sögu Hítdælakappa segir frá ferð Þorsteins Kuggasonar í Ljárskógum. Hann fór Fossaveg og gisti á Hafursstöðum og fór síðan um Hellisdal og Klifháls og Klifdal til Hólmsins við Hítarvatn og síðan til bæjar í Hítardal.

Förum frá Hafursstöðum til suðurs á milli Rögnamúla að austanverðu og Sandfells að vestanverðu. Suðaustan Sandfells komum við að Hellisdal og förum suðaustur hann á Hellisdalsheiði upp á Klifsháls í 500 metra hæð norðaustan við Klifsborg. Þaðan suður um Klifsdal og síðan vestur með Klifsgili að Hítará og Hólminum við suðurenda Hítarvatns.

6,5 km

Snæfellsnes-Dalir

Nálægir ferlar: Svínbjúgur, Rauðamelsheiði.

Nálægar leiðir: Fossavegur, Hítardalur.

Skrásetjari: Kortavefur LH

Heimild: Kortavefur LH
Klif

Frá Torfhvalastöðum við Langavatn um Klif að Fjallakofanum við Sandvatn.

Einstigi er um Klif, en ekki bratt. Vestan þess tekur við rudd slóð að vaði á Langá.

Förum frá Torfhvalastöðum suðaustur á Beilárvelli og síðan suðvestur um Klif og til vesturs í norðurjaðri Staðartungu að útfalli Langár. Vestur yfir Langá og Sandvatnsnes og suðvestur að Sandvatni og að Fjallakofanum við Sandvatn.

3,8 km

Borgarfjörður-Mýrar

Skálar:

Torfhvalastaðir: N64 46.940 W21 45.546.

Fjallakofinn: N64 45.463 W21 51.351.

Nálægir ferlar: Hábrekknavað, Jafnaskarð, Sópandaskarð, Hraundalur.

Nálægar leiðir: Langavatn, Skarðheiðarvegur, Hrosshyrna.

Skrásetjari: Jónas Kristjánsson

Heimild: Útivistarkort
Klettur

Frá Ásólfsstöðum í Þjórsárdal um fjallaskálann Klett að sundlauginni í Þjórsárdal.

Byrjum á skógarstígnum í Ásólfsstaðaskógi norðan Ásólfsstaða. Förum norður eftir stígnum. Við förum norðaustur að Mosfelli vestanverðu og síðan áfram norðnorðaustur með fjallinu að fjallaskálanum Kletti. Við förum á jeppaslóð frá Kletti suðaustur í skarðið norðan við Reykholt og síðan með Reykholti að austanverðu að sundlauginni í Þjórsárdal.

8,1 km

Árnessýsla

Skálar:

Klettur: N64 10.872 W19 52.287.

Nálægar leiðir: Ásólfsstaðir, Kista.

Skrásetjari: Jónas Kristjánsson

Heimild: Andreas Bergmann
Klettsgata

Frá Görðum í Staðarsveit um Búðahraun til Arnarstapa. Leiðina um Búðahraun má aðeins fara í samráði við þjóðgarðsvörð Snæfellsjökuls, snaefellsjokull@ust.is. Engin önnur reiðleið er um nesið á þessum slóðum, því að bílvegurinn er mikið upphækkaður og mjög hættulegur hestum.

Fjölbreyttasta reiðleið landsins. Gullinn fjörusandur milli Garða og Búða. Síðan fornt einstigi um úfið og gróðursælt Búðahraun. Þá rif milli Miðhúsa og Grafar. Og loks gömul reiðgata á brún Sölvahamars til Arnarstapa. Dulúðugur Snæfellsjökull er tilkomumikill á þessari leið, sé hún farin til vesturs. Í Búðahrauni eru 11 af 16 þekktum burknategundum á Íslandi. Alls eru 130 plöntutegundir í hrauninu. Nálægt miðjum Sölvahamri eru verndaðar húsarústir í umsjá Þjóðminjasafnsins.

Förum frá Görðum nokkur hundruð metra meðfram þjóðvegi og gegnum hlið suður í gullna sandfjöru. Síðan vestur eftir gullinfjörunni alla leið að Búðaósi. Förum hundrað metra upp með Búðaósi og svo yfir ósinn ofan við klett, sem er handan við ósinn. Síðan förum við götur um Búðir og inn í Búðahraun. Leiðin að Klettsgötu yfir hraunið er merkt. Við fylgjum hinu forna einstigi vestur hraunið að norðurhlið gígsins Búðakletts, framhjá mynni 382 metra langs Klettshellis. Síðan áfram um hlið í átt að Miðhúsum í Breiðuvík. Þar förum við sunnan túngirðingar niður í fjöru, nokkra tugi metra suður fjöruna og út á Hraunlandarif sunnan Miðhúsavatns. Við förum eftir rifinu, unz við erum komin suður af Gröf. Tökum þar land með gætni vegna sandbleytu. Ríðum vestan við girðingar norður í átt að Hamraendum og upp að slóð upp Hamraendahamar og síðan yfir Sleggjubeinu, hjá eyðibýlinu Grímsstöðum, í átt að Sölvahamri. Við förum fyrir ofan Sölvahamar greinilega slóð nálægt brúninni, Að lokum förum við bratt einstigi niður Stapaklif að byggðinni á Arnarstapa.

29,8 km

Snæfellsnes-Dalir

Nálægir ferlar: Löngusker, Beruvík.

Nálægar leiðir: Bláfeldarskarð, Fróðárheiði, Kambsskarð, Jökulháls.

Skrásetjari: Jónas Kristjánsson

Heimild: Jónas Kristjánsson
Kleifarsund

Frá Lundarbrekku í Bárðardal um Kleifarsund að Engidal á Fljótsheiði.

Förum frá Lundarbrekku austur í Kleifarsund sunnan við Kálfborgarárfell og síðan norðaustur um Vatnsmýri að Engidal.

5,6 km

Þingeyjarsýslur

Nálægir ferlar: Víðiker, Engidalur.

Skrásetjari: Jónas Kristjánsson

Heimild: Útivistarkort
Kleifaheiði

Frá Ósafirði í Patreksfjarðarbotni upp á Kleifaheiði.

Gamla reiðleiðin lá víða vestan núverandi þjóðvegar, um Hjallendalág.

Gamli reiðvegurinn á heiðina var erfiður yfirferðar, lá upp með Bárðargili tæpa og grýtta götu og um Kleifar vestan í háheiðinni og síðan ofan við núverandi veg um Hjallaendalág. Þar varð landpósturinn Þorsteinn Kristján Þorsteinsson úti í desember 1954. Reiðleiðin er samhliða veginum, vel merkt. Frá heiðinni er stórkostlegt útsýni. Við veginn er hlaðin varða í mannslíki með gat í nefi og sveðju í hendi. Reist af vegagerðarmönnum árið 1947 og segir sagan að fyrirmyndin hafi verið Hákon Kristófersson í Haga. Sveðjan vísar jafnframt að götunni eins og oft er með vörður á Vestfjörðum. Úr þeim standa armar, sem visa á veginn.

Förum frá Ósafirði austur á Kleifaheiði fyrir norðan þjóðveginn og sunnan og vestan Bárðargils. Beygjum þvert í suður, yfir horn á þjóðveginum og upp á heiðina vestan við Kleifar, að þjóðvegi 62 á Kleifaheiði. Hún liggur að Haukabergsvaðli á Barðaströnd.

3,7 km

Vestfirðir

Nálægar leiðir: Botnaheiði.

Skrásetjari: Jónas Kristjánsson

Heimild: Herforingjaráðskort
Klakkver

Frá Rjúpnafells- og Öræfatunguleiðum eftir jeppaslóð í fjallaskálann Klakk undir Kerlingarfjöllum.

Förum frá jeppaslóð sunnan undir Stóra-Leppi, þar sem hún mætir reiðslóðunum Rjúpafellsleið og Öræfatungu. Förum til norðausturs milli Stóra-Lepps að vestan og Litla-Lepps að austan og er sá síðarnefndi mun hærii. Leiðin er nokkuð bein að fjallaskálanum Klakki sunnan við fjallið Klakk í Kerlingarfjöllum. Þaðan liggur leið áfram að Setrinu undir Hofsjökli.

10,2 km

Árnessýsla

Jeppafært

Skrásetjari: Jónas Kristjánsson

Heimild: Kortavefur LH
Klaufabrekkur

Frá Klaufabrekkum í Svarfaðardal um Klaufabrekknaskarð að sæluhúsinu á Lágheiði.

Þröngt skarð, en fjölfarið á fyrri öldum. Sögur eru af hrakningum á leiðinni. Brekkurnar heita eftir Klaufa böggvi Snækollssyni, sem var bæði skáld og vígamaður. Sniðinn var af honum hausinn, en samkvæmt sögunni barðist hann áfram og barði menn með hausnum. Við hann eru kenndar Klaufabrekkur og Böggvisstaðir.

Förum frá Klaufabrekkum norðnorðvestur í Klaufabrekknadal austan við Gimbrahnjúk. Upp bratt og erfitt Klaufabrekknaskarð í 1000 metra hæð og förum austan til í skarðinu. Síðan beint áfram niður í dal, sem einnig heitir Klaufabrekknadalur. Síðan dalinn austan við Drykká út að þjóðvegi 82 um Lágheiði. Förum með þjóðveginum norðaustur að sæluhúsinu á Lágheiði.

10,1 km

Eyjafjörður

Mjög bratt

Skálar:

Lágheiði: N65 56.315 W18 50.540.

Nálægar leiðir: Sanddalsleið, Hvarfdalsskarð, Kollugilsbrúnir.

Skrásetjari: Jónas Kristjánsson

Heimild: Árbækur Ferðafélagsins
Klakkur

Frá Leppistungum í Setrið á Hreppaafréttum.

Frábært útsýni er á leiðinni fram til Kerlingarfjalla. Við fylgjum þungri og seinfærri jeppaslóð, en hér eru engin erfið vöð á leiðinni. Helzt er það Kisubotnar, þegar komið er austur fyrir Kerlingarfjöll. Fjallaskálinn sunnan undir Klakki er milli upptakalækja Draugakvíslar .

Förum frá Leppistungum. Þaðan getum við fylgt jeppaslóð tll suðurs að þverleið til austurs og síðan norður í átt til Kerlingarfjalla. Við getum líka stytt okkur leið með því að fara frá skálanum þvert til austurs með suðurhlíðum Stóra-Leppis og norðan við Fúlá, unz við komum að áðurnefndri slóð tl norðurs. Fylgjum henni í sveigjum og bylgjum. Fyrst milli Stóra-Leppis að vestanverðu og Litla-Leppis að austanverðu og síðan norðaustur yfir Klakksöldu að fjallaskálanum Klakki undir Kerlingarfjöllum. Frá skálanum áfram, fyrst suður fyrir Rauðkolla og síðan norðaustur með kollunum og austan við Kisubotnahnúka. Loks norðaustur um Setuhraun að fjallaskálanum Setrinu undir Hofsjökli.

27,8 km

Árnessýsla

Skálar:

Leppistungur: N64 31.933 W19 29.046.

Klakkur: N64 34.026 W19 16.423.

Setrið: N64 36.903 W19 01.165.

Nálægir ferlar: Miklumýrar, Fitjaásar, Hrunamannaafréttur, Illahraun, Fjórðungssandur.

Nálægar leiðir: Arnarfell, Sandá, Leirá.

Skrásetjari: Jónas Kristjánsson

Heimild: Útivistarkort
Kjölur

Frá Látrum í Aðalvík um Tunguheiði og Kjöl að Atlastöðum í Fljóti.

Greiðfær leið.

Í Árbók FÍ 1994 segir: “Farið er … upp allbrattan hjalla, sem Fljótshjalli heitir og liggur ævinlega í honum skafl. Þá tekur heiðin við og Andbrekkur og Kjölbrekka uns komið er á Kjöl. Óljós gata liggur upp á heiðina … Fljótlega þegar komið er á fannir er fylgt vörðum, sem verða því reistari sem ofar dregur og vísa veg uns hallar norður af. Leiðin uppá heiðina liggur af hjalla á hjalla um veðurgnúin grjótholt … Greiðfært er þar yfirferðar, en á fótinn yfir urðir og mosatór á milli. … Gengið er niður Kjölbrekku og Rangala, þar sem gatan liggur sniðskorin hjá jöklasóley, hlaðin undir fót af mannahöndum úr flögugrjótinu úr hlíðinni. Farið er ofan Hærrihaus og Lægrihaus og niður í Langholt og þá um Mógrafir og að Tungu.”

Förum frá Látrum til norðausturs austur fyrir Grasdalsfjall og áfram norðaustur og um Grafahlíð upp á Hálsa og síðan Fljótshjalla. Næst förum við norðnorðaustur Fjárdal upp á Kjöl á Tunguheiði í 500 metra hæð. Frá Látrum að Kili er leiðin vörðuð. Síðan austur á Nónfell, um Kjölbrekku og Rangala norður efstu brekkurnar og síðan norðaustur og niður að Tungu í Fljóti. Áfram norðaustur um Fljót og yfir breiðan en grunnan Atlastaðaós að Atlastöðum.

9,5 km

Vestfirðir

Skálar:

Látrar: N66 23.555 W23 02.200.

Fljótavík: N66 27.128 W22 55.558.

Nálægar leiðir: Aðalvík, Mannfjall, Almenningar, Háaheiði, Fljótsskarð.

Skrásetjari: Jónas Kristjánsson

Heimild: Herforingjaráðskort
Kjólsvíkurvarp

Frá Kjólsvík um Kjólsvíkurvarp að sæluhúsinu í Breiðuvík.

Kjólsvík er stutt vík með berghlaupum milli Glettings og Grenmós. Berghlaup setja svip á landslagið, Háuhlaup efra og Láguhlaup neðra. Bærinn í Kjólsvík er í eyði. Hann stóð út við sjó undir snarbröttum hlíðum Glettings sunnanverðum. Ofan bæjarins er kletturinn Kjóll, sem víkin dregur nafn sitt af, og varði bæinn fyrir snjóflóðum.

Förum frá sjó í Kjólsvík suðvestur og upp í Kjólsvíkurvarp austan við Kerlingarfjall. Þar erum við í 220 metra hæð. Síðan förum við suður og niður Blautumýri að sæluhúsinu í Breiðuvík.

4,2 km

Austfirðir

Skálar:

Breiðavík: N65 27.830 W13 40.286.

Nálægar leiðir: Kjólsvík, Loðmundarfjörður.

Skrásetjari: Jónas Kristjánsson

Heimild: Útivistarkort
Kjólsvík

Frá Bakkagerði í Borgarfirði eystra til Brúnavíkur og Kjólsvíkur og til baka aftur.

Leiðin frá Brúnavík til Kjólsvíkur er ekki fær jeppum.

Kjólsvík er stutt vík með berghlaupum milli Glettings og Grenmós. Berghlaup setja svip á landslagið, Háuhlaup efra og Láguhlaup neðra. Bærinn í Kjólsvík er í eyði. Hann stóð á sjávarbakka undir snarbröttum hlíðum Glettings sunnanverðum. Ofan bæjarins er kletturinn Kjóll, sem víkin dregur nafn sitt af, og varði bæinn fyrir snjóflóðum. Þetta er vel gróið, en snjóþungt sauðfjárland.

Byrjum á veginum frá Bakkagerði til Hafnar í Borgarfirði mitt á milli brúar á Fjarðará og Hofstrandar. Þar er jeppaslóð austur af veginum. Við fylgjum henni austur og upp hjá Mæli og síðan norður fyrir Svartfell og förum þar um Hofstrandarskarð milli Geitfells að norðan og Svartfells að sunnan. Erum þar í 300 metra hæð. Áður var farið norðar, um Brúnavíkurskarð milli Geitfells að sunnan og Gránípu að norðan. Förum síðan í sneiðingum niður í Brúnavík. Þar endar jeppaslóðin. Þaðan förum við norður og út að sjó að sæluhúsi á eyðibýlinu Brúnavík. Síðan förum við suður fyrir Dagmúla og Geldingahnjúk og upp í Súludal, síðan um Súluskarð austan við Súlutind og erum í 400 metra hæð ofan við Hvalvík. Við höldum áfram suður um Syðra-Varp milli Súlutinds að vestan og Víðidalsfjalls að austan og förum niður úr skarðinu, fyrst suður að Kjólsvíkurá og síðan austur og út að eyðibýlinu Kjólsvík. Þaðan förum við til baka inn dalinn og síðan beint vestur í Kjólsvíkurskarð og náum þar 430 metra hæð milli Súlutinds að norðan og Krossfjalls að sunnan. Þaðan förum við beint vestur og niður á jeppaveginn milli Borgarfjarðar og Loðmundarfjarðar. Förum norðvestur með þeim vegi um Þrándarhrygg og eyðibýlið Þrándarstaði út í Bakkagerði í Borgarfirði.

22,0 km

Austfirðir

Skálar:

Brúnavík: N65 31.600 W13 41.200.

Nálægar leiðir: Loðmundarfjörður, Brúnavíkurskarð, Dyrfjöll, Borgarnes, Kjólsvíkurvarp.

Skrásetjari: Jónas Kristjánsson

Heimild: Herforingjaráðskort